महाराष्ट्र के सियासी फेरबदल पर कांग्रेस ने कहा- राज्य में हुई घटनाओं से राष्ट्रपति की भूमिका भी सवालों के घेरे में आई  
महाराष्ट्र के सियासी फेरबदल पर कांग्रेस ने दिया बयान 
कहा- इससे राष्ट्रपति की भूमिका भी सवालों के घेरे में आई
भाजपा में चाणक्य नीति के मायने प्रजातंत्र का अपहरण है- सुरजेवाला
महाराष्ट्र में हुए सियासी बदलाव के बाद विपक्षी पार्टियों की प्रतिक्रियाएं सामने आने लगी हैं. कांग्रेस प्रवक्ता मनीष तिवारी (Manish Tewari) ने पत्रकारों से कहा, 'अवैध तरीके से मुख्यमंत्री और उपमुख्यमंत्री बने लोगों ने इस्तीफा दे दिया है. हमें उम्मीद है कि राज्यपाल अपने पद का दायित्व निभायेंगे. वह महाराष्ट्र विकास अघाड़ी को सरकार बनने का न्यौता दें.' इससे पहले पार्टी के मुख्य प्रवक्ता रणदीप सुरजेवाला (Randeep Surjewala) ने ट्वीट कर कहा, 'जनमत को अगवा करने वालों के ‘अल्पमत' की पोल खुल ही गई. अब साफ है कि भाजपा (BJP) में चाणक्य नीति के मायने प्रजातंत्र का अपहरण है.' उन्होंने कहा, 'देवेंद्र फडणवीस और अजित पवार को महाराष्ट्र की जनता से माफी मांगनी चाहिए. उनकी सरकार झूठ व दलबदल पर आधारित थी जो ताश के पत्तों सी गिर गई.'
सुरजेवाला ने कहा, 'आज का दिन प्रधानमंत्री नरेंद्र मोदी व गृह मंत्री अमित शाह की जबाबदेही भी सुनिश्चित करने का है.' उन्होंने सवाल किया, 'महाराष्ट्र में प्रजातंत्र का तमाशा क्यों बनाया? राज्यपाल को कठपुतली की तरह इस्तेमाल क्यों किया? राष्ट्रपति की गरिमा को ठेस क्यों पहुंचाई?'
कांग्रेस नेता ने कहा, 'नरेंद्र मोदी व अमित शाह जबाब दें कि देश के मंत्रिमंडल को पंगु क्यों बनाया? दलबदल और खरीद फरोख्त का नंगा तांडव क्यों? एक अल्पमत की सरकार बना इतने दिन तक बहुमत का ड्रामा क्यों? भ्रष्टाचार के मुक़दमे वापस क्यों लिए? संविधान की धज्जियां क्यों उड़ाई?